Javno savjetovanje o prioritetima Akcijskog plana za provedbu inicijative Partnerstvo za otvorenu vlast u Republici Hrvatskoj za razdoblje 2016. do 2018.

Ured za udruge Vlade Republike Hrvatske otvara **javno savjetovanje o prioritetima Akcijskog plana za provedbu inicijative Partnerstvo za otvorenu vlast u Republici Hrvatskoj za razdoblje 2016. do 2018.**

Partnerstvo za otvorenu vlast je multilateralna inicijativa čiji je cilj osigurati konkretan napredak na području transparentnosti i otvorenosti rada tijela javne vlasti, uključivanja i osnaživanja građana i civilnoga društva, borbe protiv korupcije te korištenja novih tehnologija za poboljšanje kvalitete usluga koje javna uprava pruža građanima. Republika Hrvatska pridružila se inicijativi u rujnu 2011. i time je preuzela obvezu izrade nacionalnih akcijskih planova.

Do sada je uspješno proveden Akcijski plan za provedbu inicijative Partnerstvo za otvorenu vlast u Republici Hrvatskoj za razdoblje od 2012. do 2013. godine, a u tijeku je provedba Akcijskog plana za provedbu inicijative Partnerstvo za otvorenu vlast u Republici Hrvatskoj za razdoblje od 2014. do 2016. godine (provodi se do 30. lipnja 2016. godine). U rujnu 2015. godine Vlada je usvojila Izvješće za prvu godinu provedbe Akcijskog plana.

Do listopada 2016. godine Vlada Republike Hrvatske dužna je izraditi novi Akcijski plan, za period od iduće dvije godine. S namjerom da su u postupak izrade Akcijskog plana ponovno ravnopravno uključe građani i civilno društvo, kao što je to bio slučaj i pri izradi dosadašnjih Akcijskih planova, otvara se javno savjetovanje o prioritetima Akcijskog plana za provedbu inicijative Partnerstvo za otvorenu vlast u Republici Hrvatskoj za razdoblje od 2014. do 2016. godine. Na temelju zaprimljenih prijedloga, u narednom će periodu biti provedeni konzultativni sastanci s nadležnim tijelima državne uprave i članovima Savjeta inicijative Partnerstvo za otvorenu vlast te izrađen nacrt novog Akcijskog plana, o kojem će biti provedeno dodatno javno savjetovanje.

**PITANJE ZA SAVJETOVANJE:**

Koje prioritetne aktivnosti smatrate da bi trebalo poduzeti u razdoblju od 2016. do 2018. godine, a kako bi se ispunili ciljevi provedbe inicijative Partnerstvo za otvorenu vlast, u sljedećim područjima:

1. poboljšanje zakonskog okvira za ostvarivanje prava na pristup informacijama
2. proaktivna objava informacija i otvaranje podataka
3. transparentnost rada javne uprave, s naglaskom na fiskalnu transparentnost
4. sudjelovanje javnosti u oblikovanju i provedbi javnih politika
5. drugim relevantnim područjima (sve što smatrate da bi trebalo biti uključeno mimo navedena 4 područja).

Kao podlogu za izradu novog Akcijskog plana, skrećemo pozornost na sljedeće dokumente (dostupne također za preuzimanje pod „Dokumentima“):

1. Prvi Akcijski plan: <https://udruge.gov.hr/UserDocsImages/UserFiles/File/Akcijski%20plan-Partnerstvo%20za%20otvorenu%20vlast-5_4_2012_.pdf>
2. Izvještaj o provedbi prvog Akcijskog plana: <https://udruge.gov.hr/UserDocsImages/UserFiles/File/Izvjesce%20o%20provedbi%20AP%20za%20provedbu%20inicijative%20POV%20-%2026-9-2013.pdf>
3. IRM-ov izvještaj o provedbi prvog Akcijskog plana: <http://www.opengovpartnership.org/country/croatia/irm>
4. Drugi Akcijski plan: <https://udruge.gov.hr/UserDocsImages/dokumenti/Akcijski%20plan-POV-8-7-2014-final.pdf>
5. Izvještaj o provedbi prve godine drugog Akcijskog plana: <https://udruge.gov.hr/UserDocsImages/dokumenti/Izvje%C5%A1%C4%87e_o_provedbi_Akcijskog_plana_POV-2014.pdf>

Također, skrećemo pozornost na činjenicu da je na razini Upravnog odbora međunarodne inicijative Partnerstvo za otvorenu vlast višekratno istaknuto kako bi u narednom razdoblju aktivnosti akcijskih planova bilo dobro povezati s Ciljevima održivog razvoja UN-a, koje se naziva i Globalnim ciljevima: <http://www.un.org/sustainabledevelopment/sustainable-development-goals/>.